P5_TA(2004)0384

Den udvidede Kommission

Europa-Parlamentets beslutning om godkendelse af Kommissionen i dens nye form

Europa-Parlamentet,

- der henviser til EF-traktatens artikel 214, stk. 2, tredje afsnit, og artikel 215,

- der henviser til akten vedrørende vilkårene for Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks tiltrædelse og tilpasningerne af de traktater, der danner grundlag for Den Europæiske Union [1], og især artikel 45,

- der henviser til de kandidater, som de ti nye medlemsstater har indstillet som medlemmer af Kommissionen, Péter Balázs, Joe Borg, Jįn Figel', Dalia Grybauskaitė, Danuta Hübner, Siim Kallas, Sandra Kalniete, Markos Kyprianou, Janez Potočnik og Pavel Telička,

- der henviser til de høringer af de indstillede kommissionsmedlemmer, som Udvalgsformandskonferencen gennemførte den 13.- 15. april 2004,

- der henviser til, at Rådet har til hensigt at udnævne de ti nye medlemmer af Kommissionen senest den 5. maj 2004 i henhold til dets skrivelse af 26. februar 2004 til Europa-Parlamentets formand,

- der henviser til, at Michel Barnier den 31. marts 2004 indgav sin anmodning om at fratræde som medlem af Kommissionen,

- der henviser til, at Den Franske Republiks regering den 1. april 2004 indstillede Jacques Barrot som medlem af Kommissionen,

- der henviser til, at Pedro Solbes Mira den 17. april 2004 indgav sin anmodning om at fratræde som medlem af Kommissionen,

- der henviser til, at Kongeriget Spanien den 19. april 2004 indstillede Joaquín Almunia som medlem af Kommissionen,

- der henviser til høringerne af de indstillede medlemmer af Kommissionen, som skal afløse Michel Barnier og Pedro Solbes Mira, af henholdsvis 26. og 27. april 2004,

- der henviser til sin formands præsentation af den nye, udvidede Kommission den 5. maj 2004,

- der henviser til forretningsordenens artikel 33,

A. der henviser til resultaterne af høringerne af de ti indstillede medlemmer af Kommissionen, som optræder i sammendrag i de evalueringsskrivelser, der er fremsendt fra udvalgsformændene til Udvalgsformandskonferencens formand, og i Udvalgsformandskonferencens indstilling til Formandskonferencen,

B. der henviser til, at Parlamentet i overensstemmelse med proceduren i traktaterne og sin forretningsorden skal godkende den nye Kommission, inden den indleder sit arbejde den 1. november 2004, og at Parlamentets udvalg til den tid vil foretage omfattende og afgørende høringer,

C. der anerkender, at Prodi-Kommissionen fortsat må udføre sine pligter i overensstemmelse med dens lovgivnings- og arbejdsprogram for 2004 og med Parlamentets beslutning af 17. december 2003 [2] om dette emne, indtil dens mandatperiode udløber, men forventer, at den ikke i tiden efter valget tager nye initiativer af større politisk betydning til behandling efter udløbet af dens mandat,

D. der henviser til Rådets afgørelse af 9. juli 1999 [3] om ikke at udnævne efterfølgere for kommissærer, der fratræder deres hverv, og opfordrer kraftigt medlemsstaterne og Rådet til at afstå fra at erstatte de medlemmer af den nuværende Kommission, som måtte fratræde inden udløbet af dens mandatperiode,

E. der gentager, at det går ind for parallelisme mellem Europa-Parlamentets og Kommissionens mandatperiode,

F. der anmoder om en undersøgelse af den procedure, der omfatter vilkårene for, at individuelle medlemmer af Kommissionen kan fratræde, inden deres mandatperiode udløber;

1. godkender Kommissionen i dens nye sammensætning for den resterende del af mandatperioden frem til den 31. oktober 2004;

2. pålægger sin formand at sende denne beslutning til Rådet, Kommissionen og medlemsstaternes regeringer.

[1] EUT L 236 af 23.9.2003, s. 33.

[2] P5_TA(2003)0585.

[3] EFT L 192 af 24.7.1999, s. 53.

--------------------------------------------------